SKRIFTLIG FORESPØRGSEL P-1247/00

af Pasqualina Napoletano (PSE) til Kommissionen

(11. april 2000)

Om: Bortførelse af somaliske børn fra italienske plejefamilier

Det er gennem de senere år forekommet utallige gange, at børn, især børn af somalisk nationalitet, som har været i pleje hos italienske familier, er blevet bortført af deres (rigtige eller formodede) forældre og på ulovlig vis ført til andre lande (herunder forskellige EU-lande).

I visse tilfælde er det lykkedes at finde frem til børnene, men de familier, som børnene tidligere var i pleje hos, er stødt på store vanskeligheder med at få visse EU-landes retsinstanser til at beskytte deres plejebørns rettigheder.

Der hersker begrundet mistanke om, at disse mindreårige børn i mange tilfælde ikke er blevet fjernet af deres rigtige forældre, men af helt tredje personer, som ønsker at udnytte børnenes situation med egen vinding for øje.

Der er navnlig konstateret utallige problemer med anvendelsen af Haag-konventionen om internationale børnebortførsler som følge af den manglende konkrete anvendelse af konventionen i praksis med heraf følgende vanskeligheder med at finde frem til, hvorledes børnene behandles, og hvilken sundhedstilstand de befinder sig i, og med at udøve samkvemsretten og på denne måde sikre barnets repatriering som fastsat i konventionen. Hele denne situation skyldes tendensen hos visse signatarstaters retsinstanser til at underkaste afgørelserne om plejeanbringelse en nøje undersøgelse, hvilket er i åbenlys modstrid med konventionen, hvorefter der kun i særlige tilfælde skal foretages en sådan fornyet undersøgelse af disse afgørelser.

Kan Kommissionen på baggrund af ovenstående oplyse:

- hvilke foranstaltninger EU-institutionerne agter at træffe for at sikre et effektivt retligt samarbejde med hensyn til børn, der anbringes hos plejefamilier, og med hensyn til internationale børnebortførelser?

- hvilke foranstaltninger EU-institutionerne agter at træffe for at sikre en samordning af medlemsstaternes bestemmelser om anerkendelse af afgørelser om anbringelse af børn hos plejefamilier?

- hvilke foranstaltninger den agter at træffe for at sikre, at eksisterende internationale aftaler (Haag-konventionen og andre) reelt og fuldt ud overholdes af medlemsstaternes myndigheder?

Svar afgivet på Kommissionens vegne af António Vitorino

(23. maj 2000)

Kommissionen har på nuværende tidspunkt ikke i sinde at træffe særlige foranstaltninger for at sikre et retligt samarbejde med hensyn til internationale børnebortførelser.

Hvad angår harmoniseringen af medlemsstaternes bestemmelser om anerkendelse af afgørelser om anbringelse af børn hos plejefamilier, skal det bemærkes, at Kommissionens resultattavle indeholder et program for foranstaltninger om gensidig anerkendelse inden for civile anliggender, der bl.a. omfatter familiespørgsmål. I øvrigt vil Kommissionen deltage i et seminar i Paris den 3 og 4. juli 2000 med henblik på at behandle spørgsmålet om gensidig anerkendelse. I denne forbindelse vil det franske formandskab først og fremmest iværksætte et initiativ til et europæisk tvangsfuldbyrdelsesdokument inden for familieproblemer (samkvemsret).

Det påhviler dog ikke Kommissionen at sørge for, at medlemsstaterne overholder Haag-konventionenen og dermed at træffe foranstaltninger i dette øjemed.